NaiveNeuron/SloPal huggingface dataset:
I. Pásztor, poslanec: (2004-03-11):
Predseda Národnej rady Slovenskej republiky svojím rozhodnutím č. 583 zo 16. februára 2004 pridelil návrh na vyslovenie súhlasu Národnej rady Slovenskej republiky s pristúpením k Dohovoru určujúcemu štát zodpovedný za preskúmanie žiadostí o azyl podaných v jednom z členských štátov Európskych spoločenstiev na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre ľudské práva, národnosti a postavenie žien a Výboru Národnej rady Slovenskej republiky pre obranu a bezpečnosť ako gestorskému výboru. Všetky výbory Národnej rady Slovenskej republiky, ktoré predmetný materiál prerokovali, odporúčajú Národnej rade Slovenskej republiky podľa čl. 86 písm. d) Ústavy Slovenskej republiky, po prvé, vysloviť súhlas s pristúpením k Dohovoru určujúcemu štát zodpovedný za preskúmanie žiadostí o azyl podaných v jednom z členských štátov Európskych spoločenstiev, po druhé, rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky a táto zmluva má prednosť pred zákonmi. Výbor Národnej rady Slovenskej republiky pre obranu a bezpečnosť v súlade s rozhodnutím predsedu Národnej rady Slovenskej republiky schválil návrh na uznesenie Národnej rady Slovenskej republiky, ktoré je prílohou tejto správy. Prosím, pán predsedajúci, aby ste otvorili rozpravu.
Ďuriš Nicholsonová, Lucia, podpredsedníčka NR SR (2019-02-01):
Ďakujem pekne, pán spravodajca. Otváram všeobecnú rozpravu. Písomne sa neprihlásil nikto. Máte možnosť prihlásiť sa ústne. Končím možnosť prihlásiť sa do rozpravy. Prihlásil sa pán poslanec Dostál, nech sa páči.
Jurinová, Erika, podpredsedníčka NR SR (2014-11-25):
Ďakujem, pán minister. Dávam teraz slovo členovi výboru pre zdravotníctvo poslancovi Jozefovi Valockému, aby informoval Národnú radu o výsledku prerokovania návrhu vlády vo výbore.
Nedoba, Jakub, poslanec NR SR (2019-09-13):
(Rečník má problém s mikrofónom. Reakcie z pléna.) Dúfam, že už ma je počuť, áno, dobre. Tak chcem poďakovať všetkým s faktickou poznámkou, najmä Ondrejovi. On použil vtip, ktorý som chcel ja povedať na úvod, ale som na to zabudol. Na pána Marčeka, na osobné útoky nebudem reagovať, ale myslím, že tá jeho reakcia je iba potvrdením toho, čo som hovoril, a že sa naozaj správa ako koaličný poslanec.
Danko Andrej, predseda NR SR (2019-09-10):
Pán poslanec, držte sa témy, dobre.
Hlina, Alojz, poslanec NR SR (2012-08-02):
Už to končím. Na otázku, či sa budú venovať kauze pána generála Lorenca.
Dostál, Ondrej, poslanec NR SR (2019-11-29):
Pani poslankyňa Remišová, no tak aby sme nekrivdili SMER-u – sociálnej demokracii, tak tá kauza emisií bola predovšetkým kauzou SMER-u, či SNS, ako vyplýva aj z tej dnes zverejnenej nahrávky Jána Počiatka, vtedajšieho ministra financií, a Dobroslava Trnku, vtedajšieho generálneho prokurátora. Ja by som zacitoval: „Ten Slota neuveriteľne zarobil. Vymyslel si nový kšeft, ktorý nikto nepoznal, a to je predaj emisných kvót,“ hovorí minister financií Počiatek niekedy v roku 2009. Predpredchodca alebo predpredpredpredchodca súčasného pána ministra. „On ti niekde vyňúral, že existujú také medzinárodné kvóty, ko..., ja som tiež netušil, že existujú, ten k... to niekde vysmrdel, vyňúral a predal to americkému, americko-japonskému vyj... konzorciu, dva celé miliardy.“ Obdivuje Slotu minister financií Počiatek. „Ten k... sa s tým už nej..., zobral motorovú pílu, to už bolo jedno, či to bolo draho, alebo lacno, ale predal to. Dve miliardy má! Ešte aj Fica oholil do p..., lebo nedal mu z toho polku, ale nejak inak ho domotal. Úplný kráľ,“ pokračuje Počiatek. Trnka sa nahlas smeje. Počiatek potom ešte hovorí, že Slota hrá iba na seba. Čiže, áno, môžeme predpokladať, že v iných prípadoch takýchto podobných káuz to bolo na polku, alebo teda neviem presne, aké boli dohodnuté pomery v SMER-e – sociálnej demokracii, ale v tomto prípade, teda ktorý si spomínala, opakujem, aby sme tu kolegom zo SMER-u – sociálnej demokracie nekrivdili, tak tie emisie, tak tam, tam ich vynechali výnimočne (zasmiatie sa v sále) a SNS to skasla sama.
M. Číž, podpredseda NR SR: (2007-12-05):
(Hlasovanie.) Prítomných 143 poslancov, za 62, proti 57, zdržalo sa 23, nehlasoval 1. Konštatujem, že tento návrh sme neschválili. Nech sa páči, pán spravodajca.
Smolíková, Eva, poslankyňa NR SR (2019-02-18):
Ďakujem pekne za slovo. Pán predsedajúci, prosím, dajte hlasovať o návrhu uznesenia tak, ako je uvedený v prílohe správy. (Hlasovanie o návrhu skupiny poslancov Národnej rady Slovenskej republiky na vyslovenie nedôvery členke vlády Slovenskej republiky Martine Lubyovej, poverenej riadením Ministerstva školstva, vedy, výskumu a športu Slovenskej republiky , tlač 1317.)
Tomáš, Erik, poslanec NR SR (2021-02-04):
Ďakujem veľmi pekne, vážený pán predsedajúci. A chcem poprosiť aj kolegov z koalície, lebo im chcem poďakovať. Vážení kolegovia z koalície, chcem poďakovať za to, že ste umožnili ukončiť rozpravu k tomuto bodu a nemusíme sa k nej vracať po termínovaných bodoch. Ešte raz, naozaj veľká vďaka vám aj, opakujem, pánovi predsedajúcemu. Chcem len povedať toľko, páni, že nebudem a nenabehnem na ten konfrontačný štýl, pretože toto už v tejto, v tomto čase nemá význam. My, ako ste si mohli všimnúť, využívame demokratické prvky, ktoré môžu znamenať aj výmenu vlády, ale nejdeme na to spôsobom, aké by možno urobili iné politické strany. Využívame demokratický spôsob prvý a to je, predkladáme zákon o skrátení volebného obdobia. Samozrejme, pokiaľ ten zákon neprejde, tak využijeme ďalší demokratický nástroj, to je referendum, a toto nám určite zazlievať nemôžete. Ešte raz ďakujem, že ste mali tú trpezlivosť. Pekný večer.
Blaha, Ľuboš, podpredseda NR SR (2024-02-13):
Vyhlasujem rozpravu za skončenú. Chce k rozprave zaujať stanovisko navrhovateľ? Pán minister, nech sa páči, máte slovo.
Glück, Richard, poslanec NR SR (2024-06-12):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, dovoľte mi, prosím, aby som podľa § 73 ods. 1 rokovacieho poriadku vystúpil v prvom čítaní ako určený spravodajca k uvedenému zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokovali ústavnoprávny výbor a výbor pre verejnú správu a regionálny rozvoj. Za gestorský výbor navrhol ústavnoprávny výbor s tým, aby výbory prerokovali návrh zákona do 6. septembra 2024 a gestorský výbor do 9. septembra 2024. Zo znenia návrhu zákona je zrejmý účel navrhovanej úpravy. Ako určený spravodajca odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výborom vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
Hrušovský, Pavol, podpredseda NR SR (2011-09-06):
Pán poslanec Dostál s faktickou poznámkou na vystúpenie pani poslankyne Laššákovej. Nech sa páči, pán poslanec Dostál.
Stančík, Andrej, poslanec NR SR (2022-02-08):
Ďakujem za slovo. To, že z tejto štandardnej rámcovej zmluvy NATO spravili humbuk extrémisti od Republiky a ĽSNS, to sa dalo čakať. To, že ale tento humbuk spravil trojnásobný premiér, to už je na zaplakanie. Pán poslanec Fico, vy ste nás ako premiér chceli dostať do jadra Európskej únie a dnes nás ťaháte do periférie Ruska. Je veľmi smutné pozerať, ako zrazu meníte kurz, keď, keď už hovoríme o tom, že kto slúžil americkým záujmom, kto slúžil americkému vojenskému priemyslu, tak to boli vaše vlády. Vaše vlády, ktoré nakúpili stíhačky za dve miliardy eur, ktoré dokonca podľa našich spojencoch ani nepotrebujeme, napriek tomu sme, radšej ste mohli kupovať nejaké obilné vozidlá a nakúpili ste taktiež helikoptéry za stovky miliónov eur. To je naozaj, že vláda, ktorá koná v záujme amerických zbrojárskych spoločností, takže Lokheet Martin mal z vás skutočnú, skutočnú radosť. Čo sa týka generálneho prokurátora, tak ten sa vydal na veľmi temnú cestu a jeho spolubojovníci sú fašisti, SMER a HLAS. Je to veľmi temná cesta, z ktorej niet návratu do slušnosti a normálnosti, ale zdá sa, že politické úmysly sú predsa len viac. Takže pánovi generálnemu prokurátorovi prajem veľa šťastia v jeho ďalšej politickej kariére.
P. Paška, predseda NR SR: (2008-06-18):
Poprosím teraz pána predsedu výboru pre verejnú správu a regionálny rozvoj pána poslanca Tibora Cabaja, aby informoval o výsledku prerokovania pozmeňujúceho návrhu vo výbore pre sociálne veci a bývanie a následne po informácii uvádzal hlasovanie. Nech sa páči, pán predseda.
Hrušovský, Pavol, podpredseda NR SR (2010-08-10):
Kľud, páni poslanci.
Zelník, Štefan, poslanec NR SR (2018-12-05):
Ďakujem pekne za slovo. Vážený pán predsedajúci, k návrhu rozpočtu Úradu pre dohľad nad zdravotnou starostlivosťou v rozprave vystúpila pani poslankyňa Zemanová. Neboli podané žiadne procedurálne návrhy. Vážený pán predsedajúci, dajte, prosím, hlasovať o návrhu uznesenia Národnej rady Slovenskej republiky k návrhu rozpočtu Úradu pre dohľad nad zdravotnou starostlivosťou na roky 2019 až 2021, tak ako som ho predložil. Dajte, prosím, hlasovať.
Číž, Miroslav, podpredseda NR SR (2015-05-29):
Ďakujem pekne. Kolegyne, kolegovia, vyhlasujem rozpravu za skončenú. Pán navrhovateľ chce zaujať stanovisko. Má slovo.
Sulík, Richard, podpredseda vlády a minister hospodárstva SR (2022-03-17):
Ďakujem pekne. Dobrý deň prajem, dámy a páni. Pán predsedajúci, rúško je ešte povinné? (Reakcia predsedajúceho.) Áno? (Reakcia z pléna.)
Grendel, Gábor, podpredseda NR SR (2022-10-05):
S ďalšou faktickou poznámkou pán poslanec Ján Mičovský.
Kresák, Peter, poslanec NR SR (2017-03-28):
Ďakujem pekne, pán predsedajúci. Pán kolega Grendel, nemal som v pláne vystúpiť, ale keď som vás tak počúval, tak som si povedal, že iba pre objektívnosť a pravdu treba povedať pár slov k obsahu vášho vystúpenia, najmä k obsahu konštatovania, ktoré sa stretlo s takým potleskom, musím povedať, kolegov z opozície, vaše konštatovanie: „Na kamarátov sa nesiaha.“ Ako vy vôbec ste sledovali, čo sa tu diskutovalo predtým? Prvýkrát, keď kolega Budaj podal návrh, druhýkrát, keď sa podal návrh? Vy ste sledovali, že pán kolega Budaj bol práve prvý ten, ktorý povedal, je ochotný a pridá milosť do toho návrhu, pretože tak sa o tom diskutovalo, nikto vtedy nepovedal, ani pán Budaj, že pôjdeme podľa kauzy. (Potlesk.) Ďakujem, len chcem pokračovať. A teraz zrazu, keď sa vám to politicky hodí a keď chcete útočiť za každú cenu a spochybňovať všetko to, čo sa dosiahlo, každý ten dohovor, tak vyťahujete kauzu, ktorá sa, naviac ako právnik vám môžem povedať, bude veľmi ťažko obhajovať, keby sme išli touto cestou. Ja sám mám problém aj s tou milosťou a by som bol najradšej, keby sme ju tam nemali, ale teraz začínať s tým, tam nedávame celú kauzu Technopol a ix ľudí, že obhajujeme niekoho, pokladám za absolútne neseriózne a s absolútnou neznalosťou pomerov a situácie. Ďakujem. (Potlesk.)
Kollár, Boris, predseda NR SR (2023-02-01):
Ďakujem. Prosím, prezentujme sa a hlasujeme. (Hlasovanie.) Prítomných 128 poslancov, za 32, proti 41, zdržalo sa 51, 4 nehlasovali. Konštatujem, že sme neschválili návrh novely zákona č. 369/1990 Zb. o obecnom zriadení. (Striedanie sa predsedajúcich schôdze. Ruch v sále.)
Ďuriš Nicholsonová, Lucia, podpredsedníčka NR SR (2018-09-17):
Ďakujem pekne, pani spravodajkyňa. Otváram všeobecnú rozpravu. Písomne sa neprihlásil nikto, ale o slovo požiadal pán navrhovateľ. Nech sa páči.
Laurenčík, Milan, podpredseda NR SR (2021-06-17):
Ďakujem. V tejto chvíli vyhlasujem rozpravu za skončenú. Chcem sa spýtať, či chce k rozprave zaujať stanovisko pani ministerka ako navrhovateľka Nechce. Pán spravodajca? Takisto nie. Prosím o určenie termínu hlasovania. (Reakcia spravodajcu.) Zajtra o deviatej hodine. Ďakujem. Prerušujem rokovanie o tomto... (Reakcia z pléna: „O jedenástej.“) O jedenástej hodine, samozrejme, o jedenástej hlasujeme. Som zle počul. Prerušujem rokovanie o tomto bode programu. Teraz nasleduje druhé čítanie o vládnom návrhu zákona, ktorým sa mení a dopĺňa zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov a ktorým sa menia a dopĺňajú niektoré zákony . Vládny návrh zákona má parlamentnú tlač 497. Spoločná správa výborov má tlač 497a. Prosím podpredsedu vlády Slovenskej republiky pána Štefana Holého, aby vládny návrh zákona odôvodnil. Nech sa páči.
Krajčí, Marek, poslanec NR SR (2023-12-19):
Ďakujem. Ďakujem za slovo. Jožo, veľmi správne si pomenoval mnohé veci s takou, s nadľahčením, satirou hodnou profesionálneho komika, ale, ale treba povedať, že tie fakty, ktoré si tam ukrýval v tých svojich výpovediach, kto naozaj pozná kontext vecí, tak treba povedať, že až naozaj s určitými prvkami geniality. V každom prípade vymeniť šéfa protimonopolného úradu, to je jedna z ďalších priorít, ktorú podľa mňa má Jaroslav Haščák a potrebuje sa práve tento pán odtiaľ dostal preč, nakoľko čo ja viem, protimonopolný úrad momentálne, keďže má nezávislého šéfa, rieši aj nadmernú koncentráciu Penty v slovenskom zdravotníctve. Veľmi dobre vieme, že trh v zdravotníctve nefunguje práve kvôli monopolizácii tohto gigantu u nás a mnohé veci, ktoré protimonopolný úrad dávno mal zakázať a neboli riešené aj v zákone, samozrejme boli možné. Takže toto je veľmi dobrá správa aj pre zdravotníctvo, že dnes ten pozmeňujúci návrh bol stiahnutý. Uvidíme, ako sa to, samozrejme, celé bude ďalej vyvíjať, nekričme hop, kým nepreskočíme, ale určite toto víťazstvo definitívne je.
Pellegrini, Peter, predseda NR SR (2015-12-01):
Pán poslanec Viskupič je posledný prihlásený do rozpravy ústne. Nech sa páči, máte slovo.
Cicoň, Antonín, poslanec NR SR (2013-09-19):
Pán predseda, dajte, prosím, hlasovať o tom, že Národná rada prideľuje návrh zákona na prerokovanie ústavnoprávnemu výboru, ktorý zároveň určuje aj ako gestorský výbor s tým, že gestorský výbor návrh zákona prerokuje v druhom čítaní do 32 dní od jeho prerokovania v prvom čítaní.
Zmajkovičová, Renáta, podpredsedníčka NR SR (2014-09-19):
Vážené pani poslankyne, vážení páni poslanci, otváram ôsmy rokovací deň 37. schôdze Národnej rady Slovenskej republiky. Na dnešnom rokovacom dni o ospravedlnenie požiadali poslanci: Tibor Bastrnák, Miroslav Beblavý, Gabriel Csicsai, Dušan Čaplovič, Árpád Érsek, Pavol Frešo, Martin Fronc, Ľubomír Galko, Igor Choma, Vladimír Matejička, Svetlana Pavlovičová, Ján Podmanický, Martin Poliačik, Ľubica Rošková, Zsolt Simon, László Solymos, Péter Vörös, Marian Záhumenský, Lucia Žitňanská a Viliam Jasaň. Pristúpime k prvému čítaniu o vládnom návrhu zákona, ktorým sa mení a dopĺňa zákon č. 151/2010 Z. z. o zahraničnej službe a o zmene a doplnení niektorých zákonov v znení zákona č. 403/2010 Z. z. a ktorým sa menia a dopĺňajú niektoré zákony . Vládny návrh zákona je uverejnený ako tlač 1132. Návrh na jeho pridelenie na prerokovanie výborom je v rozhodnutí č. 1146. Prosím podpredsedu vlády a ministra zahraničných vecí a európskych záležitostí Slovenskej republiky Miroslava Lajčáka, aby vládny návrh zákona uviedol. Nech sa páči, pán minister.
Grendel, Gábor, podpredseda NR SR (2022-03-30):
Procedurálny návrh pán poslanec Juraj Šeliga.
Pfundtner, Edita, poslankyňa NR SR (2014-10-16):
Ďakujem, vážený pán minister, ďakujem za odpoveď. A ako reakciu mi dovoľte prečítať otvorený list uverejnený na internete od jednej pani sudkyne, od pani doktorky Laufovej, ktorej myšlienky sú také výstižné, že som sa s nimi plne stotožnila a aj s tým želaním, ktoré je obsahom toho listu. „Sudca Európskeho súdu pre ľudské práva – integrálna osobnosť, odborne a morálne celistvá osobnosť, múdra a skúsená. K vysokému postu týchto mét človek, sudca dospeje na dlhej ceste profesionálnym i osobným životom po mnohých úspechoch i prehrách. Sú schopní sa s tým všetkým plnohodnotne vyrovnať pokorne a s veľkou dávkou sebareflexie. Sudca Európskeho súdu pre ľudské práva prelamuje rozsudky najvyšších aj ústavných súdov členských štátov. To je silná výzva pre kandidáta na sudcu Európskeho súdu pre ľudské práva. To nie je len komplexná a excelentná vedomosť práva toho-ktorého členského štátu, ale – a to považujem za najdôležitejšie – schopnosť precítiť, dôsledne rozpoznať, správne vyhodnotiť a posúdiť v celej šírke a hĺbke konkrétny prípad na pozadí spoločenskej a právnej individuality. To nie je len výbor na znalosť jazyka, ale schopnosť všetko uvedené skĺbiť do správneho rozhodnutia. Rozhodnutia, ktoré budú akceptovať členské štáty i obe strany sporu. Aj keď strana neúspešná nebude spokojná, čo je hlboko ľudské, mala by byť vnútorne stotožnená so spravodlivosťou, ktorú rozsudok prináša. Spravodlivosť, je to čarovné slovo, ktoré dobrý, múdry sudca naplní ľudským a právnym rozmerom. Preto je veľmi dôležité, aby Súdna rada v opakovanej voľbe kandidátov na sudcu Európskeho súdu pre ľudské práva postupovala múdro, vyvážene, nestranne, korektne, s plnou úctou k jednotlivým kandidátom...“ (Prerušenie vystúpenia časomerom.)
Pellegrini, Peter, predseda NR SR (2014-12-03):
Ďakujem pekne. S faktickými poznámkami pán poslanec Martvoň, pán poslanec Jurzyca. Končím možnosť prihlásiť sa s faktickými poznámkami. Pán poslanec Martvoň.
Paška, Pavol, predseda NR SR (2012-12-07):
Ďakujem pekne, pán poslanec. Pán poslanec Novotný do rozpravy.
P. Hrušovský, predseda NR SR: (2005-01-19):
Otváram rozpravu o tomto bode programu. Pani poslankyňa Tóthová, Vážny, Janiš. Končím možnosť podania ďalších prihlášok do rozpravy. Nech sa páči, pani poslankyňa Tóthová.
Blaha, Ľuboš, poslanec NR SR (2012-05-03):
Pán kolega, ak prijmeme, podľa mňa, zvrátenú logiku, že výber daní je trestom a že sociálny štát trestá ľudí za to, že sú úspešní, tak potom to platí aj naopak. Váš zbožňovaný trh trestá ľudí za to, že sú neúspešní a chudobní. Problém je v intenzite tohto trestu. Bohatí sú štátom trestaní tým, že im štát zdaní nejakú časť príjmu, no nehladujú, netrú biedu, majú kde bývať, majú aj tak viac, než všetci ostatní. Trestom trhu pre chudobných je, tento trest je ďaleko horší. Ľudí zbavuje dôstojnosti, zbavuje ich základných životných potrieb a uvrháva ich do chudoby. Čiže trošku si skúste, sa zamyslieť aj nad pozíciou nielen tých bohatých, ktorých neustále obhajujete, ale aj nad pozíciou tých chudobnejších, ktorí potrebujú pomoc štátu. Osobne si myslím a je to podložené viacerými autormi liberálnej tradície, ktorú vy vyznávate, že to, čo vy nazývate slobodou, by nemalo platiť iba pre tých najbohatších, ale pre všetkých. Čiže ak je liberalizmus o slobode, mal by podporovať projekt sociálneho štátu, ktorý predkladá táto vláda. To by ste si mali uvedomiť a možno potom aj programové vyhlásenie vlády podporiť. Ďakujem.
Laššáková, Jana, podpredsedníčka NR SR (2015-11-25):
Ďakujem pekne, pán spravodajca, zaujmite miesto určené pre spravodajcov. Otváram všeobecnú rozpravu. Do rozpravy som nedostala žiadnu písomnú prihlášku, pýtam sa, kto sa hlási do rozpravy ústne. Nie je záujem vystúpiť v rozprave ústne. Vyhlasujem rozpravu za skončenú a prerušujem rokovanie o tomto bode programu. Ďakujem, pán spravodajca, pán minister. Ďalším bodom programu je druhé čítanie o vládnom návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov . Vládny návrh zákona má parlamentnú tlač 1720, spoločná správa výborov má tlač 1720a. Nech sa páči, pán minister Čislák, poprosím vás o odôvodnenie návrhu zákona.
Číž, Miroslav, podpredseda NR SR (2015-05-06):
Faktické poznámky pani poslankyňa Šípošová, Mikloško, Jurinová, Kuffa. Je to všetko. Uzatváram možnosť prihlásiť sa s faktickou poznámkou. Slovo má pani poslankyňa Šípošová.
A. Belousovová, podpredsedníčka NR SR: (2009-10-27):
Otváram rozpravu o tomto bode programu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť ústne do rozpravy. Ústne sa neprihlásil nikto. Uzatváram možnosť podania ústnych prihlášok do rozpravy. Vyhlasujem rozpravu za skončenú. A prerušujem rokovanie o tomto bode programu. Teraz pristúpime k ďalšiemu bodu programu, ktorým je druhé čítanie o vládnom návrhu zákona, ktorým sa mení a dopĺňa zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov v znení neskorších predpisov . Vládny návrh zákona je pod tlačou 1166 a spoločná správa výborov má tlač 1166a. Prosím ministra obrany Slovenskej republiky pána Jaroslava Bašku, aby vládny návrh zákona odôvodnil. Nech sa páči, pán minister.
Blcháč, Ján, poslanec NR SR (2021-06-30):
Ďakujem pekne. Milá kolegyňa Deniska Saková, chcem naviazať na tvoju, na tvoj výrok, kde si hovorila, že za jeden a pol roka Igor Matovič preukázal, ako si predstavuje vládnutie, na konkrétnom príklade by som to uviedol, na príklade zo samosprávy. Vieme, aký má, aký vzťah má Igor Matovič vzťah k samospráve ako takej. Niekoľko desaťročí bola samospráva zvyknutá na to, že ministerstvo financií vyčlenilo ročne z výnosu z lotérie 15 mil. eur a podporilo asi 1 000 samospráv na rôzne drobné projekty, niekto opravil plot na cintoríne, niekto strechu na obecnom úrade, niekto opravil detské ihrisko za tých 15-tisíc euro maximálne na jeden projekt a takto tie samosprávy boli aspoň ako-tak kompenzované pri tých všetkých výpadkoch, čo majú zo strany rozhodovania štátu navyše. No a v minulom roku, keď ešte bol predseda vlády, rozhodol, že tieto peniaze sa už viacej používať nebudú. Otázka je, kde sa používajú? Je to 15 mil. eur. Nepoužili sa ani v minulom roku, keď bola ešte výzva, tá výzva bola zrušená, tohto roku sa tiež nepoužili. Takže tá macošská, macošský vzťah ku samosprávam sa aj takýmto spôsobom prejavuje. A už nehovorím ani to, že vlani pri tom veľkom výpadku podielových daní sa zmohli akurát na to, že dali možnosť získať pôžičku samosprávam na nejaký čas a miesto toho, aby tie výpadky daní boli bývali sanovali. Takže potvrdzujem to, že ako si predstavuje vládnutie v praxi, má aj takéto dôsledky. Ďakujem pekne.
Laššáková, Jana, podpredsedníčka NR SR (2012-05-09):
Pán poslanec Gál.
Kočiš, Eduard, poslanec NR SR (2022-09-28):
Veľmi pekne ďakujem za slovo, pán predseda. Pán kolega Sulík, ozaj táto vaša rozprava mala znaky aj odbornosti, aj kultivovaného prejavu, čo sa u predchádzajúcom predrečníkovi nedá povedať, ani keby som sa na to pozeral cez neviem aké okuliare. Mňa do tohto parlamentu poslala nejaká vzorka obyvateľstva, ktorá má právo voliť, a ja budem zastávať aj naďalej názor ten, že nikdy sa nebudem pozerať na to, že čo môže niekto urobiť pre to, ale vždy sa budem pozerať na to, čo môžem urobiť pre to ja, aby sa táto celá situácia mohla nejakým spôsobom vyriešiť. A môžem urobiť jednu jednoduchú vec. Budem hlasovať za odvolanie Igora Matoviča. Vysvetlím prečo. Ľudia, ktorí možno nejakým zvláštnym spôsobom chápu princíp pluralitnej demokracie tak, že najprv nám dajte nejaké podmienky, najprv nám dajte nejaké záruky, a potom ja sa vyjadrím tak, aby bolo dobre. No nie je to tak. Jednoducho ja sa budem zodpovedať ľuďom, ktorí majú tohto človeka, poviem to už naozaj slušne, plné zuby. Tento človek po tomto svojom prejave a po tom svojom teatrálnom a naozaj cirkusantskom vystúpení, kde ukončil svoju rozpravu po hodine a pol, nevypočul si jedinú faktickú poznámku od poslancov, ktorí naňho chceli reagovať, a všetky jednočlánkovce, prvokoky, streptokoky, ktoré sedia po mojej ľavici, sa jednoducho ako jeden muž alebo jedna žena postavili, odišli, šlus, ende, skončili sme. Toto nie je jednoducho ani, ani slušné, ani korektné a ľudia, ktorí toto sledovali v priamom prenose si museli naozaj pomyslieť iba jedno. Matovič dokonale ovláda svoje stádo, a tak ako to povedal kolega Mazurek, je to ozaj jedna obrovská sekta, ktorá má jedného jediného bôžika, a ten sa volá Igor Matovič. To je asi všetko.
Pčolinský, Peter, podpredseda NR SR (2023-05-25):
Ďakujem, pán spravodajca.
P. Miššík, poslanec: (2007-02-01):
Pani ministerka tu bola do 17.00 hodiny, odignorovala prejav pána Mikloša ako bývalého ministra financií, a predtým, keď vystupovali ostatní opoziční poslanci a vystupovali k veci, bavila sa s pánom kolegom Záhumenským. Pani predsedajúca, poprosím vás, aby ste zabezpečili dôstojné zastúpenie členov vlády pri prerokúvaní takého závažného ústavného zákona. Ďakujem.
Zmajkovičová, Renáta, podpredsedníčka NR SR (2013-06-28):
Ďakujem. Otváram rozpravu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Nie je tomu tak. Vyhlasujem rozpravu za skončenú a prerušujem rokovanie o tomto bode programu. Nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov . Návrh zákona je uverejnený ako tlač 554, návrh na jeho pridelenie na prerokovanie výborom je v rozhodnutí č. 531. Dávam slovo poslankyni, podpredsedníčke Erike Jurinovej, aby za skupinu poslancov návrh zákona uviedla. Vyhlasujem dvojminútovú prestávku, kým sa vráti navrhovateľka. (Dvojminútová prestávka.) (Po prestávke.) Takže nech sa páči, pani podpredsedníčka, uveďte návrh zákona.
Dostál, Ondrej, poslanec NR SR (2020-05-13):
Ja by som sa chcel ospravedlniť transrodovým ľuďom za to, čo si tu museli vypočuť od pána poslanca Mazureka. Oni si vo svojom živote tej necitlivosti a hrubosti užívajú vrchovatou mierou, a teda pán poslanec Mazurek im ešte naložil s kadenciou sebe vlastnou. Chcem sa ospravedlniť aj ľuďom, ktorí žijú v láskyplných vzťahoch s osobami rovnakého pohlavia, čo je pre pána poslanca Mazureka nepochopiteľné, ale je to úplne normálne a ľudské. A môžme mať rôzny názor na to, či majú byť registrované partnerstvá, alebo nemajú byť registrované partnerstvá, či majú byť adopcie, alebo nemajú byť adopcie, ale základnú slušnosť a základnú citlivosť vo vyjadrovaní by sme si mali všetci zachovať. Chcem sa ospravedlniť ľuďom z rómskej osady pri Moldave nad Bodvou za to, že najprv im naložili policajti a teraz im tu ešte nakladal poslanec fašistickej strany. A chcem sa, chcem sa ospravedlniť pani ombudsmanke za to, čo si tu musela vypočuť a, žiaľ, ešte nejakú dobu bude musieť vypočuť, vypočúvať od kolegov pána poslanca Mazureka.
Zmajkovičová, Renáta, podpredsedníčka NR SR (2012-07-31):
Pán poslanec Hraško.
Záhumenský, Marian, poslanec NR SR (2011-06-29):
Ďakujem pekne, pán predsedajúci... (Ruch v sále.)
Kollár, Miroslav, poslanec NR SR (2020-09-22):
Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre kultúru a médiá. Za gestorský výbor navrhujem Výbor Národnej rady Slovenskej republiky pre kultúru a médiá, odporúčam, aby výbory predmetný návrh zákona prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Prosím, vážený pán predseda, dajte o mojom návrhu hlasovať. Ďakujem.
Jurinová, Erika, podpredsedníčka NR SR (2013-12-03):
Ďakujem, pán poslanec. Dávam slovo ďalšiemu prihlásenému, pánovi poslancovi Danielovi Lipšicovi. Nech sa páči.
Ďurica, Ondrej, poslanec NR SR (2023-06-15):
Ďakujem za... ďakujem za slovo. Ťažko sa diskutuje a ťažko sa debatuje o týchto veciach, keď dlhodobo počúvame o tom, že Slovenská republika v tomto nemôže v podstate nič robiť. Odvolávame sa na Frontex, samozrejme, si uvedomujeme, že prapríčina toho problému je niekde úplne inde a začína mimo Slovenskej republiky, ale zároveň sa postavíme do pozície, kedy povieme, a odznelo to viackrát aj na výbore pre obranu a bezpečnosť ešte ústami predchádzajúceho ministra vnútra, jednoducho my sa nemôžeme ako Slovenská republika, ako sebavedomý štát stavať k tejto veci pasívne alebo jednoducho mať takéto, takéto postoje, že v podstate sme bezmocní, bezbranní a nevieme nič spraviť. Veď to, to nie je normálny stav. A ten Frontex, o ktorom sa tu často rozpráva, ja naozaj si pamätám minimálne rok dozadu, ak nie dva, kedy sme sa odvolávali na to, že treba posilniť iniciatívu v tejto veci na balkánskej trase a treba rokovať a treba prijať opatrenia v rámci Európskej komisie alebo, alebo v Bruseli, alebo kdekoľvek, ale nič sa nezmenilo, tá situácia sa neustále zhoršuje. To, že sa ministri dohodnú o tom, že sa dohodnú, to je síce fajn, a povedal som to aj na výbore predchádzajúcemu ministrovi, a odvtedy sa v podstate nič nezmenilo, nič, čo by ľudia vnímali, že, že ten stav sa zlepšil, ale, naopak, podľa toho, čo my vnímame od ľudí žijúcich v okrese Nové Zámky, okrese Levice, okrese Komárno, ten stav je horší a horší a policajti to vnímajú takisto. Keď sa ich, keď sa ich opýtate priamo v teréne na ulici alebo na tom mieste, tak vám povedia, my s tým nevieme nič robiť, pretože nemajú jasnú politickú podporu a nemajú pravidlá, ktoré by... (Prerušenie vystúpenia časomerom.)
P. Hrušovský, podpredseda NR SR: (2002-04-04):
Pán spoločný spravodajca sa chce vyjadriť.
Sopko, Miroslav, poslanec NR SR (2017-03-21):
Ďakujem za slovo, pani predsedajúca. Chcem sa poďakovať môjmu poslaneckému kolegovi pánovi Budajovi za to, že opäť vyzýval, uvádzal pri tejto téme tak podstatnú vec, aby sme sa všetci zamysleli nad dôsledkami, čo tieto zákony môžu priniesť. Nazdávam sa ale a mám taký pocit, ako keby sme sa navzájom nepočúvali a boli tu dve strany, ktorá každá chce vidieť len tú svoju pravdu. Žiaľ, rokovací poriadok mi neumožňuje využiť jednoduchý obraz, ktorý by som vám mohol ukázať, kde by som vám ukázal na jednom logickom fakte alebo jednom logickom obraze, čo môže spôsobiť, ak sa na nejakú vec pozeráme z rôznych uhlov. Skúsim to opísať. Máme valec, ktorý je postavený naležato, a nasvietime ho z obidvoch strán. Z jednej strany bude vrhať tieň, ktorý bude mať tvar kruhu. Z druhej strany však jeho tieň bude vytvárať obdĺžnik alebo štvorec. Jedna strana teda vidí svoju pravdu, druhá strana vidí tú druhú, tiež svoju. Ale čo je podstatné, skutočnou pravdou je stále to, že je to valec. My vidíme v prijatí týchto zákonov vážne ohrozenie, ktoré môže spôsobiť pre demokraciu. Neodvažujem sa hádať, čo vidíte vo svojom pohľade vy v koalícii, ale v konečnom dôsledku tento valec nás môže v budúcnosti zvalcovať všetkých. Ďakujem.
Kollár, Boris, poslanec NR SR (2016-04-26):
Ďakujem. Ja som pozorne počúval váš prejav, dvakrát som sa stratil, trikrát som sa našiel, potom zasa stratil. Po vašom prejave som mal pocit, že počúvam opozičného politika, potom zase koaličného, a už som čakal, kedy príde posledná veta a poviete, a preto nepodporím programové vyhlásenie vlády. Započul som aj vetu „zabojovať za zmenu“, ale pripomínam vám, pán poslanec, že vďaka vám tu máme vládu kontinuity a zabojovať za zmenu ste nám ani šancu nedali. Ďakujem.
Jahnátek, Ľubomír, minister pôdohospodárstva a rozvoja vidieka SR (2013-10-18):
No toto bol racionálny prístup, myslím si, že takto by sa mala diskusia viesť. Neodznelo tu a možno ani keď kolega Žiga predkladal zákon, neodznelo tu jedno, jedno zásadné. Tieto dva zákony, zákon o lesoch a zákon o ochrane prírody, prírody sa rodil veľmi ťažko. Pán poslanec, v septembri minulého roku bola dokonca zorganizovaná vedecká konferencia vo Zvolene, ktorá práve mala riešiť problém ochrana prírody verzus lesy. Boli urobené skupiny z Technickej univerzity Zvolen, odborníci z ministerstva pôdohospodárstva a odborníci z ministerstva životného prostredia, ktorí do leta tohto roku hľadali riešenie. Sú veľmi komplikované vzťahy medzi ochranármi a lesmi a práve my sme s kolegom Žigom chceli, aby sa spojili a aby sme riešili dobrý zákon. Viete, keby tu bolo povedané, že napríklad nemáme vyriešený problém ekologických služieb lesa; to je vážny problém, to sa nám ani nepodarilo, nepodarilo vyriešiť. Včera bola konferencia, pán Mičovský tam bol, v Sielnici, kde sa práve tejto téme znovu venuje odborná verejnosť. Veď my dávame priestor odbornej verejnosti a potom reagujeme na ich podnety, čiže žiadni nejakí úradníci na ministerstve, ale odborníci z fachu, ktorí sa k tomu vyjadrujú. My nemáme ekologické služby doriešené, keby ste mi toto vytkli, poviem, áno, tam sme zhodu nenašli. Nenašli sme preto, že je to veľký rozsah chránených území, a keď ste si všimli ten český model, no to by boli neuveriteľné peniaze, ktoré by štát musel za chránené územia platiť, no to jednoducho štát na to nemá peniaze. Čiže komunikujeme, hľadáme riešenie, ale ešte raz sa vraciam, toto vystúpenie prvé bolo teatrálne. Na tom trvám.
M. Dzurinda, predseda vlády SR: (2003-07-03):
Z. Martináková, podpredsedníčka NR SR: Ďakujem, pán premiér. Prosím, aby ste v časovom limite 15 minút odpovedali na otázky, ktoré vám boli adresované v poradí, v akom boli vyžrebované. Prvú otázku položil pán poslanec Jarjabek a znie: „Dostane sa občan s priemerným platom po zvýšení DPH a zdražení k periodickej tlači?“
P. Hrušovský, podpredseda NR SR: (2002-04-04):
Vyhlasujem rozpravu o tomto bode programu za skončenú. Pán navrhovateľ, chcete sa vyjadriť? Áno. Nech sa páči, pán poslanec Palko.
I. Mikloš, podpredseda vlády a minister financií SR: (2005-10-27):
Vážený pán podpredseda, vážené pani poslankyne, vážení páni poslanci, pán premiér je na rokovaní summitu Európskej únie v Londýne, zastupujem ho ja, pána ministra Kukana zastupuje pán minister Liška, pána ministra Prokopoviča – obidvaja sú na zahraničnej pracovnej ceste – pána ministra Prokopoviča zastupuje pán podpredseda vlády Malchárek, pán podpredseda vlády Csáky je na pracovnej ceste v Košiciach a pán minister Gyurovzsky na pracovnej ceste v Prešove, nemajú otázky.
Faič, Vladimír, poslanec NR SR (2022-06-24):
Ďakujem za slovo. Pán kolega Takáč, som rád, že si tak komplexnejšie pristúpil v rozprave k celej problematike, nielen z hľadiska medveďa a jeho manažmentu, ale aj ostatných kompetencií, ktoré súvisia s ministerstvom životného prostredia. Chcem zvýrazniť jednu vážnu skutočnosť. Spoločnosť ako taká si vždy musí povedať, čo je pre ňu prioritné z hľadiska vlastného prežitia a prosperity. Ak sa to poruší, ak sa jednej časti, ktorá má legitímny nárok na názory, myslím tým aj ochranárov, ale nemalo by sa nikdy stať, že to je dominantné a že orgány štátu berú do úvahy len jednu stranu možno odbornej verejnosti a druhú stranu odbornej verejnosti potláčajú, nesmie sa to nikdy stať. A treba si povedať celkom otvorene, ešte nikdy v histórii Slovenskej republiky nebolo ministerstvo životného prostredia tak nápomocné zvýrazňovaniu jednej strany, a poviem otvorene, sporu, ako je tomu tak teraz. Je to veľmi škodlivé, a je to veľký problém pre spoločnosť, pretože z peňazí daňových poplatníkov si štát buduje z jednej strany na druhú nepriateľov. Je to veľmi zlé. Veľmi zlé a politicky nezodpovedné. Ďakujem.
P. Pelegrini, poslanec: (2008-05-21):
Poprosím, pán predseda, aby ste dali hlasovať o mojom pozmeňujúcom návrhu, ktorý sa týka § 36.
Sulík, Richard, predseda NR SR (2011-09-14):
Pani poslankyňa Kiššová reaguje, nech sa páči.
P. Hrušovský, podpredseda NR SR: (2001-10-25):
(Hlasovanie.) Prítomných je 100 poslancov, za 91, zdržalo sa 9. Návrh sme schválili. Týmto hlasovaním sme odhlasovali všetky včera prerokované body programu. Môžeme pristúpiť k rokovaniu o ďalšom bode, ktorým je návrh. Pán poslanec Benkovský. M. Benkovský, poslanec: Ďakujem za slovo, pán predseda. V mene štyroch poslaneckých klubov, a to SDĽ, SOP, ĽDÚ, Strana zelených a SMK a KDH podávam v súlade s § 24 rokovacieho poriadku návrh na presunutie bodu 64 schváleného programu, inak bodu 34 pokračujúcej schôdze, a to zákona, ktorým sa mení a dopĺňa zákon Národnej rady Slovenskej republiky č. 39/1993 Z. z. o Najvyššom kontrolnom úrade a v znení zákona č. 458/2000 Z. z. a zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, tlač 975 na zajtra, t. j. piatok 26. 10. o 09.00 hodine. Návrh súvisí s prístupovými procesmi a uzatváraním kapitoly finančná kontrola najmä s účinnosťou Ústavy Slovenskej republiky. Ďakujem.
Laššáková, Jana, podpredsedníčka NR SR (2015-11-25):
Ďakujem pekne, pán minister, zaujmite miesto určené pre navrhovateľov. A teraz poprosím pani spoločnú spravodajkyňu z výboru pre zdravotníctvo Emíliu Müllerovú, aby informovala Národnú radu o výsledku rokovania výborov o tomto návrhu zákona a aby odôvodnila návrh a stanovisko gestorského výboru. Nech sa páči, pani poslankyňa.
Smolíková, Eva, poslankyňa NR SR (2017-06-13):
Ďakujem veľmi pekne za slovo, pán predsedajúci. Vážená pani kolegyňa, páni kolegovia, dovoľte mi, aby som vám predložila v tomto čítaní návrh poslancov Národnej rady Slovenskej republiky Evy Smolíkovej, Jaroslava Pašku, Magdalény Kuciaňovej a Tibora Bernaťáka na vydanie zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších, neskorších predpisov. Účelom tohoto predloženého návrhu je podstata na vydanie zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov v dvoch rovinách: 1. Je to zavedenie podmienky veku na udelenie prechodného pobytu na účely štúdia žiakov stredných škôl, ktorými sú občania tretích krajín. 2. Zároveň navrhujeme vypustenie možnosti získania prechodného pobytu na účel štúdia pre štátnych príslušníkov tretích krajín, ktorí sú poslucháčmi na jazykovej škole v Slovenskej republike. Ďakujem.
Sulík, Richard, predseda NR SR (2011-04-01):
Prepáčte mi, že vás prerušujem, ja by som v tomto momente rád pre protokol uviedol, ja som vtedy viedol schôdzu, som sledoval podľa toho návrhu, čo pán poslanec Jurčík čítal, a návrh bol prečítaný celý. Nech sa páči.
Laššáková, Jana, podpredsedníčka NR SR (2012-11-07):
Na vystúpenie pána poslanca s taktickými poznámkami traja páni poslanci: pán poslanec Martvoň, Sulík a Kuffa. Končím možnosť prihlásiť sa s faktickými poznámkami. Pán poslanec Martvoň, nech sa páči.
Kazda, Radovan, poslanec NR SR (2021-09-28):
Navrhujem hlasovať pri najbližšom hlasovaní.
Kuffa, Štefan, poslanec NR SR (2021-06-24):
Pani kolegyňa Cigániková, vy tam nepozerajte kolegovi cez plece, čo číta, čo nečíta, lebo vy ste tu nedali zo seba jednu súvislú vetu bez toho, že by ste čítali, a vy dokonca ani prečítať neviete tie veci (ruch v sále) a to je ostuda, hanba, že takáto, takáto žena je, je proste reprezentantom alebo je šéfka zdravotníckeho výboru. To je úplne totálne hanba. (Ruch v sále.) Janka, pre teba nie je vražda nevinného dieťaťa, nie je vraždou, no tak to je taký cynizmus. Ja som ťa nenazval buzerantkou, to ja, ja viem, ako som ťa nazval. Ty si agentka LGBTI a to som ti povedal (neutíchajúci ruch v sále a zaznievanie gongu) a takou si a ty sa za to hanbíš. Si agentkou LGBTI. Sama si sa označila za číslo a ty aj za také číslo označuješ aj nenarodené deti (neutíchajúci ruch v sále), ale to nie sú len čísla, ale to sú jednoducho ľudské bytosti, len ty to stále nevieš pochopiť. A takýto hrubý cynizmus, ty si žena... ty si muž v šatách, lebo taký cynizmus, keď ty sa vyjadríš k svojim nevlastným bratom tak, že im želáš smrť, prosím ťa pekne, to je čo? Niežeby si sa tešila, že máš ešte aj tých ďalších súrodencov, aj keď nevlastných, ale ty im želáš smrť, to je hrubý cynizmus a to so ženkosťou, to má na míle vzdialené, úplne ďaleko. Chcem ti ešte jednu vec povedať, hore na tom balkóne, tam keby prišiel aj ten nadrogovaný saskársky pes, tak jako to tu bolo spomenuté (smiech v sále), nemusíte sa báť, nepohryzie ich tam, tam je ešte aj farár zo Žakoviec Marián Kuffa, on by ich tam ochránil pred tým psom. (Ruch a smiech v sále.) Ale pre vás psy a mačky sú tým, psy a mačky sú pre vás viac než ľudský život, vy budete psov a mačky chrániť a ľudský život je pre vás nič. A keď sa tu otvorí téma o ochrane života, stále máte čosi iné na mysli... (Prerušenie vystúpenia časomerom.)
Blanár, Juraj, podpredseda NR SR (2022-04-29):
Pán poslanec Šefčík s faktickou poznámkou.
M. Maďarič, minister kultúry SR: (2008-12-04):
Zistenie dôvodov, prečo vznikla situácia, ktorá vyvoláva mnohé otázky a mnohí umelci sa môžu cítiť právom dotknutí, musí viesť jednak k tomu, aby pravidlá výberu projektu boli v budúcnosti nespochybniteľné, ale aj k tomu, aby bola z chyby vyvodená príslušná zodpovednosť, pretože problém sa opakuje. Doteraz bolo zistené, že nebol vedením Slovenskej národnej galérie relevantnými dokumentmi stanovený jednoznačný procesný postup výberu projektu a spôsob vyhodnocovania projektov. Porota v rámci voľného zadania tematického zamerania nemala stanovené hodnotiace kritériá, napríklad pôvodnosť nápadu, originalita, výpovednosť atď. Nepoužila pri vyhodnocovaní hlasovania alebo systém bodového hodnotenia, či iný spôsob spätne doložiteľného transparentného hodnotenia. Nie som teda v žiadnom prípade spokojný s tým, ako Slovenská národná galéria postupovala, hoci tým nechcem spochybniť z umeleckého hľadiska toho umelca, ktorého komisia vyzvala na vytvorenie projektu, ktorý nás má reprezentovať v Benátkach. Je zarážajúce, že už v roku 2005 sa vyskytli obdobné problémy vedúce k protestu výtvarníckej obce vtedajšiemu ministrovi kultúry Chmelovi. Pokiaľ sa potvrdia podozrenia z netransparentnosti a účelového postupu Slovenskej národnej galérie v takejto meritórnej otázke, ako je zabezpečenie štátnej reprezentácie v oblasti kultúry na takom významnom kultúrnom fóre, ako je Bienále Benátky, prijmem dostatočne rázne opatrenia, aby sa táto situácia už neopakovala. V tejto chvíli sa musíme veľmi rýchlo rozhodnúť, či uskutočníme nové výberové konanie alebo ponecháme proces dobehnúť v tomto režime. Tie lehoty sú však nanajvýš šibeničné. Skončil som, pani podpredsedníčka.
Hrušovský, Pavol, podpredseda NR SR (2010-12-02):
Hlasujeme, páni poslanci. (Hlasovanie.) 145 prítomných, 141 proti, 4 sa zdržali. Návrh sme neschválili. Prosím, ďalší návrh.
Blanár, Juraj, podpredseda NR SR (2022-06-23):
Ďakujem, pán spravodajca. Otváram rozpravu. Konštatujem, že písomnú prihlášku som neobdržal. Dávam teda možnosť teraz ústne sa prihlásiť do rozpravy. Pán poslanec Raši, pani poslankyňa Žitňanská, pani poslankyňa Šebová a pani poslankyňa Bittó Cigániková. Ak sú všetci, ktorí mali záujem, na tabuli, tak uzatváram možnosť prihlásiť sa do rozpravy. Ako prvý vystúpi pán poslanec Raši, nech sa páči.
Pellegrini, Peter, predseda NR SR (2015-12-09):
Vážené panie poslankyne, vážení páni poslanci, budeme pokračovať. Ešte predtým, ako pristúpime k hlasovaniu, mi dovoľte na balkóne našej rokovacej sály privítať žiakov deviatakov zo Základnej školy z Bánoviec nad Bebravou zo Školskej ulice. Vitajte u nás! (Potlesk.) Budeme pokračovať, predtým ešte, ako spustím hlasovanie, pán poslanec Lipšic.
J. Burian, poslanec: (2008-09-09):
Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady Slovenskej republiky o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční prvé čítanie. Predseda Národnej rady posúdil uvedený návrh zákona podľa § 70 ods. 1 zákona Národnej rady o rokovacom poriadku a podľa legislatívnych pravidiel ho zaradil na rokovanie dnešnej schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálno-právnej stránky všetky náležitosti návrhu zákona uvedené v § 67 a 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách. Z hľadiska vecného zastávam stanovisko, že predmetný návrh zákona rieši závažnú problematiku. Ďakujem, pán predsedajúci, poprosím, otvorte rozpravu.
Danko, Andrej, predseda NR SR (2016-06-14):
Ďakujem. Na vystúpenie pána poslanca štyria poslanci s faktickými poznámkami. Uzatváram možnosť prihlásenia faktickými poznámkami. Poprosím, pán poslanec Gábor Gál.
Vitteková, Anna, poslankyňa NR SR (2015-03-19):
Ja len v krátkosti by som chcela zareagovať, že aj po diskusii s trestnými sudcami skutočne nemajú problém, aby prebiehalo nahrávanie. Sú si vedomí toho, že je to v podstate aj na ich ochranu pred útokmi účastníkov konaní. Nás k tomuto pozmeňujúcemu návrhu viedla jedine snaha aspoň čiastočne zmierniť naozaj predĺženie konaní. A ako hovorí aj pán minister, myslím, že nebude problém aj v budúcnosti prijať potom pozmeňujúce návrhy, kde už budú skutočne všetky pojednávania nahrávané. Ďakujem.
Paška, Pavol, predseda NR SR (2013-10-22):
(Hlasovanie.) 139 prítomných, 95 za, 1 proti, 43 sa zdržalo. Aj tento návrh sme schválili.
Ďuriš Nicholsonová, Lucia, podpredsedníčka NR SR (2018-05-24):
Ďakujem veľmi pekne, ja budem krátka, lebo ja si myslím, že už všetko dôležité bolo povedané. Možno budem trochu osobnejšia ako doteraz. U niektorých kolegov to aj odznelo v rámci príspevkov k rozprave, že naozaj nám viacerým v opozícii bola pani ministerka pri nástupe do funkcie sympatická. Ja budem hovoriť sama za seba, mne bola mimoriadne sympatická aj kvôli tomu, že sme narodené v jeden a možno si na to spomenie aj ona, že presne 28. 11. som ja viedla schôdzu, ona prišla uviesť vládny návrh zákona a som jej blahoželala a tak trochu s humorom som povedala, že musí byť veľmi fajn, keď poznám ešte jednu takú, čo je veľmi fajn, a narodila sa v taký istý deň. Takže tým chcem povedať, že na tých mojich vystúpeniach, či už tu, alebo na tlačových konferenciách, nie je naozaj nič osobné. Ja som to niekoľkokrát povedala, zopakujem to kedykoľvek, ja nie som odborníčka na pôdohospodárstvo, ja som sa tejto téme nikdy nevenovala. Neviem prečo, začali mne ľudia posielať veci, ktoré súviseli s výkonom funkcie pani ministerky v časoch, keď šéfovala Slovenskému pozemkovému fondu, týkalo sa to mnohých prípadov, ale aj prípadov, ktoré už riešila ako ministerka pôdohospodárstva. Samozrejme, od začiatku som registrovala všetky tie obludné veci, ktoré začali vychádzať najavo po dvojnásobnej úkladnej vražde Jána Kuciaka a jeho snúbenice. Dnes vystúpila pani ministerka a pomerne dlhú časť toho svojho prejavu venovala nie tomu, aby konkrétne alebo povedzme listinnými dôkazmi vyvrátila všetko to, čo tu odznelo v súvislosti s jej pôsobením, ale, naopak, hovorila o svojich úspechoch ako ministerka. Dozvedeli sme sa, že vďaka nej majú deti v škôlkach mlieko, že podporuje živočíšnu výrobu, že podporuje rybolov, čo je zrejmé aj z prípadu Beljajev, že bojuje proti moru ošípaných, že bojuje, samozrejme, to už je taký folklór, za slovenské predsedníctvo a proti duálnej kvalite potravín. To všetko chválim, to všetko chválim a to ide tak ruka v ruke s tým, že ju naozaj predchádzala povesť odborníčky. A pani ministerka sa ešte dnes po všetkých tých obludných veciach, ktoré vyšli najavo v súvislosti s agrokrízou alebo s krízou v agrorezorte, chváli tým, že je odborníčka zvnútra rezortu. (Ruch v sále.) Poprosím vás, trošku ťažko sa mi rozpráva, kolegovia. Ďakujem.
Blanár, Juraj, podpredseda NR SR (2023-05-03):
Ďakujem, pán spravodajca. Čiže hlasovať, ešte raz zopakujem, budeme dnes o sedemnástej hodine o tomto návrhu zákona. Prerušujem rokovanie o tomto bode programu. A teraz poprosím opäť pána ministra spravodlivosti, aby v prvom čítaní uviedol vládny návrh zákona o premenách obchodných spoločností a družstiev a o zmene a doplnení niektorých zákonov, ktorý je pod parlamentnou tlačou 1557, návrh na pridelenie výborom je pod číslom 1626. Pán minister, máte slovo. (Rokovanie o vládnom návrhu zákona o premenách obchodných spoločností a družstiev a o zmene a doplnení niektorých zákonov , tlač 1557.)
Danko, Andrej, podpredseda NR SR (2024-02-09):
Na vystúpenie pána poslanca päť faktických. Prvý poslanec Čaučík.
Fecko, Martin, poslanec NR SR (2012-09-26):
Ďakujem pekne, kolegovia, za podporu. A som rád, že vás naša téma zaujala. A dúfajme, že spoločnými silami sa nám podarí, aby táto novela prešla. Ďakujem pekne.
Bugár, Béla, podpredseda NR SR (2018-05-29):
Prezentujme sa a hlasujme. (Hlasovanie.) Prítomných 130 poslancov, za 84, zdržalo sa 46 poslancov. Konštatujem, že Národná rada sa uzniesla, že tento návrh zákona prerokuje v druhom čítaní. Nech sa páči.